Document ID: 32014R0473

KOMMISSIONENS DELEGEREDE FORORDNING (EU) Nr. 473/2014
af 17. januar 2014
om ændring af Europa-Parlamentets og Rådets forordning (EU) nr. 1315/2013 hvad angår supplering af bilag III med nye vejledende kort
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 1315/2013 af 11. december 2013 om Unionens retningslinjer for udvikling af det transeuropæiske transportnet og om ophævelse af afgørelse nr. 661/2010/EU (1), særlig artikel 49, stk. 6, og
ud fra følgende betragtninger:
(1)
Ifølge forordning (EU) nr. 1315/2013 er det muligt at tilføje vejledende kort over det transeuropæiske transportnet, der er udvidet til bestemte nabolande, hvis der er indgået aftaler på højt plan om transportinfrastrukturnet mellem Unionen og de pågældende nabolande.
(2)
Den 21. november 2012 blev der indgået en aftale på højt niveau mellem Unionen, Rusland og Belarus inden for rammerne af transport- og logistikpartnerskabet inden for den nordlige dimension (NDPTL). Den 9. oktober 2013 blev der indgået en aftale på højt niveau mellem Unionen og Belarus, Ukraine, Moldova, Georgien, Armenien og Aserbajdsjan inden for rammerne af det østlige partnerskab.
(3)
Tilføjelse af vejledende kort over transportnet, som er forbundet med de net, der er fastlagt i forordning (EU) nr. 1315/2013, vil muliggøre et mere målrettet samarbejde mellem Unionen og de pågældende tredjelande.
(4)
Aftalerne på højt niveau med nabolandene vedrører jernbanestrækninger og vejnet såvel som havne, lufthavne og godsterminaler. Jernbanernes og vejenes status med hensyn til, hvorvidt infrastrukturen var fuldført, var ikke en del af aftalerne. Jernbaner og veje blev i aftalerne på højt plan derfor fremlagt som værende »fuldført« -
VEDTAGET DENNE FORORDNING:
Artikel 1
Bilag III til forordning (EU) nr. 1315/2013 ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. januar 2014.

Labels: 8
18
15
5